b'\n_START_ARTICLE_\nKlasifikacija Kongresne knji\xc5\xbenice\n_START_PARAGRAPH_\nKlasifikacija Kongresne knji\xc5\xbenice (angle\xc5\xa1ko Library of Congress Classification, v nadaljevanju LCC) je sistem knji\xc5\xbeni\xc4\x8dne klasifikacije, ki so ga pri\xc4\x8deli razvijati ob koncu 19. stoletja z namenom reorganizacije in ureditve knji\xc5\xbeni\xc4\x8dnega gradiva Kongresne knji\xc5\xbenice v Washingtonu._NEWLINE_Sistem LCC razdeljuje vse \xc4\x8dlove\xc5\xa1ko znanje v enaindvajset osnovnih kategorij, vsako ozna\xc4\x8duje po ena \xc4\x8drka angle\xc5\xa1ke abecede. Ve\xc4\x8dina teh s \xc4\x8drko zaznamovanih skupin se nato deli \xc5\xa1e naprej v specifi\xc4\x8dne podskupine, ki jih dolo\xc4\x8data po dve \xc4\x8drki oziroma v nekaterih primerih so kombinacije tudi tri\xc4\x8drkovne, pri tem je na prvem mestu vedno \xc4\x8drka glavne skupine. Vsaka podskupina vklju\xc4\x8duje hierarhi\xc4\x8dno ureditev tem znotraj osnovne tematike, in sicer po logi\xc4\x8dnem razporedu od splo\xc5\xa1nih do bolj specifi\xc4\x8dnih oziroma od teoreti\xc4\x8dnih do prakti\xc4\x8dnih. Vsaki tak\xc5\xa1ni temi je dodeljena \xc5\xa1tevilka sestavljena iz ene cifre ali kombinacije do \xc5\xa1tirih cifer, ki je lahko nadaljnje raz\xc5\xa1irjena \xc5\xa1e z decimalnimi \xc5\xa1tevili, v nekaterih primerih kombiniranih tudi s \xc4\x8drko, npr. .B72 ali .K535. Celotna kombinacija \xc5\xa1tevilk in \xc4\x8drk, ki pripada posameznemu gradivu, govori o njegovi vsebini in je hkrati tudi njegova signatura, to je oznaka, ki dolo\xc4\x8da lokacijo v knji\xc5\xbenici, kjer se knjiga nahaja. Primer: LB2395.C65 1991.\n_START_SECTION_\nRazvoj\n_START_PARAGRAPH_\nLCC sta konec leta 1897 pri\xc4\x8dela snovati bibliotekarska strokovnjaka zaposlena v Kongresni knji\xc5\xbenici, James C. M. Hanson in Charles Martel, kot nadomestilo ustaljenemu sistemu razvr\xc5\xa1\xc4\x8danja kakr\xc5\xa1nega je uvedel Thomas Jefferson v prvi polovici 19. stoletja, ko je knji\xc5\xbenica obsegala le okoli 10.000 knjig. Ob selitvi v novo stavbo in ob dejstvu, da je knji\xc5\xbenica dobrega pol stoletja kasneje hranila \xc5\xbee okoli milijon knjig, se je pokazala neodlo\xc5\xbeljiva potreba po novem bolj u\xc4\x8dinkovitem in natan\xc4\x8dnem sistemu. Z njunim delom je nadaljeval Herbert Putnam v letu 1899, ko je nastopil s slu\xc5\xbebo v Kongresni knji\xc5\xbenici. LCC je v dolo\xc4\x8deni meri oblikoval po vzoru drugih nekoliko starej\xc5\xa1ih klasifikacijskih sistemov kot sta Cutter Expansive Classification (1891\xe2\x80\x9393) in Deweyeva decimalna klasifikacija (1876). Vendar je bila v prvi vrsti ustvarjena predvsem z mislijo na formiranje najprimernej\xc5\xa1e klasifikacije za aktualno zbirko Kongresne knji\xc5\xbenice, ki je tedaj obsegala nekaj milijonov knjig. Tako je bil Putnam, kot njen tvorec, ve\xc4\x8dkrat kritiziran zaradi pomanjkanja teoreti\xc4\x8dnih osnov, saj so bile mnoge odlo\xc4\x8ditve sprejete v prid prakti\xc4\x8dnih potreb knji\xc5\xbenice, pri \xc4\x8demer je bila premalo upo\xc5\xa1tevana stroka. Do leta 1939, ko je Putnam zapustil mesto predstojnika v Kongresni knji\xc5\xbenici, so bile vse glavne kategorije razen K (pravo) in delov skupine B (filozofija in religija) dobro razvite. Tekom 20. stoletja so nato sistem LCC za svojega vzele \xc5\xa1tevilne knji\xc5\xbenice v ZDA.\n_START_SECTION_\nUporaba\n_START_PARAGRAPH_\nV dana\xc5\xa1njem \xc4\x8dasu spada LCC poleg Univerzalne decimalne klasifikacije (UDK) in Deweyeve decimalne klasifikacije (DDC) med svetovno najbolj raz\xc5\xa1irjene knji\xc5\xbeni\xc4\x8dne klasifikacijske sisteme. Uporabljajo ga predvsem v univerzitetnih, specialnih in vladnih knji\xc5\xbenicah v ZDA, medtem ko ve\xc4\x8dina splo\xc5\xa1nih in manj\xc5\xa1ih visoko\xc5\xa1olskih knji\xc5\xbenic \xc5\xa1e vedno uporablja DDC, ter v \xc5\xa1tevilnih drugih dr\xc5\xbeavah kot sta npr. Avstralija in Tajvan._NEWLINE_Oddelek za klasifikacijo Kongresne knji\xc5\xbenice in njegovi podporni oddelki skrbijo, da razvoj LCC te\xc4\x8de dalje. Vzdr\xc5\xbeujejo, \xc5\xa1e dalje razvijajo in prilagajajo sistem potrebam sodobnega bibliotekarstva. O tovrstnih spremembah in izbolj\xc5\xa1avah javnost redno obve\xc5\xa1\xc4\x8dajo s tedenskimi objavami na svoji spletni strani.'